**Priprema za nastavni sat Hrvatskoga jezika**

Razred: četvrti (gimnazije i srednje strukovne škole - 140 sati)

Nastavnica: Vedrana Močnik, prof.

|  |  |
| --- | --- |
| Nastavna jedinica: | **Avangarda (radionica)** |
| Predviđeno trajanje: | **2 sata** |

ODGOJNO-OBRAZOVNI ISHODI

**SŠ HJ B.4.3.** Učenik obrazlaže slijed književnih poetika i razdoblja i kritički prosuđuje utjecaj različitih konteksta na književni tekst.

**SŠ HJ B.4.4.** Učenik se stvaralački izražava prema vlastitome interesu potaknut tekstom.

RAZRADA ISHODA

* objašnjava tekst iz perspektive poetike i književnopovijesne epohe
* obrazlaže slijed književnih poetika i književnopovijesnih razdoblja hrvatske i svjetske književnosti na primjerima obveznih i izbornih književnih tekstova
* oblikuje radove služeći se različitim tehnikama, oblicima izražavanja i medijima
* predstavlja svoj rad individualno ili timski

RAZRADA ISHODA NA RAZINI AKTIVNOSTI

* razgovor uz poticaj (slika)
* usmjereno čitanje
* pisanje
* rad na tekstu
* izlaganje
* sažimanje (grozd)

MEĐUPREDMETNE TEME

ikt C.5.3. Učenik samoinicijativno i samostalno kritički procjenjuje proces i rezultate pretraživanja te odabire potrebne informacije među pronađenim informacijama.

uku A.4/5.1. Učenik samostalno traži nove informacije iz različitih izvora, transformira ih u novo znanje i uspješno primjenjuje pri rješavanju problema.

**AKTIVNOSTI**

NAPOMENA: Nastavnik treba unaprijed najaviti učenicima da za ovu nastavnu jedinicu donesu pribor: papir (na kojem će izrađivati plakat), škare, lijepilo, stare novine i časopise. Nastavnik će pripremiti književni predložak (pjesmu) na kojem će jedna skupina stvarati *blackout* pjesmu.

UVODNI DIO

**1. RAZGOVOR UZ POTICAJ – slika (10 min)**

Nastavnik u pregledniku može otvoriti fotografiju slike *Krik* Edvarda Munchana poveznici <https://hr.wikipedia.org/wiki/Krik> i , nakon što pažljivo promotre fotografiju, pitanjima potaknuti učenike na razgovor (nastavnik može prikazati nekoliko verzija *Krika*).

UPUTA

* Pažljivo promotrite sliku *Krik* Edvarda Muncha, odnosno nekoliko verzija *Krika* koje je Munch stvorio od 1893. do 1910. godine.

PITANJA

* Koje boje dominiraju na slici? Kako te boje utječu na vaše raspoloženje?
* Zamislite da ste unutar ove slike – što čujete? Koji zvuk bi mogao pratiti ovaj prizor?
* Kako biste opisali lice i tijelo figure u središtu slike? Kojim emocijama odiše?
* Kako se krajolik (most, nebo, voda) mijenja u odnosu na stvarnost? Što to govori o načinu izražavanja?
* Koju emociju po vašem mišljenju slika najviše prenosi? Objasnite svoj odgovor.
* Zašto mislite da se ova slika zove Krik? Što ili tko zapravo „vrišti“ – lik ili cijela slika?
* Kakva je atmosfera slike – smirena, napeta ili kaotična? Što sve doprinosi tom dojmu?
* Kako bi izgledala ova slika da je realistički naslikana? Što bi se promijenilo u doživljaju?
* Što mislite, zašto bi umjetnik odlučio prikazati emociju na ovako izražen način, a ne realistički?
* Što vam ova slika govori o unutarnjem svijetu umjetnika ili društvu u kojem je živio?

Učenici odgovaraju na postavljena pitanja i međusobno komentiraju i dopunjuju odgovore, a nastavnik ima ulogu moderatora.

SREDIŠNJI DIO

**2. rad u skupinama (60 min)**

PRIPREMA: Za ovaj dio sata nastavnik treba pripremiti nastavne listiće na kojima se nalaze zadatci za rad u skupinama.

U ovoj aktivnosti nastavnik može učenike podijeliti u šest skupina. Svaka skupina dobiva zadatak na nastavnom listiću koji rješava 30 minuta, a zatim svaka skupina ima 5 minuta za izlaganje.

UPUTA

* Radit ćete u skupinama – svaka skupina dobit će svoj zadatak na nastavnom listiću. Imate 30 minuta za rad, a zatim svaka skupina ima 5 minuta za izlaganje.

|  |  |
| --- | --- |
| 1. skupina | Dadaistička pjesma |
| 2. skupina | *Blackout* poezija  |
| 3. skupina | Psihoanaliza kod Freuda |
| 4. skupina | Nadrealistička pjesma |
| 5. skupina | Ekspresionizam u bojama |
| 6. skupina | Futurizam danas |

Nakon završetka rada učenici objavljuju rezultate rada: svaka skupina predstavlja rezultate svojega rada vodeći računa o zadanom vremenu.

Kad posljednja skupina završi s izlaganjem, učenici mogu postavljati pitanja i, prema potrebi, tražiti dodatna objašnjenja.

**3. Kratko predavanje (10 min)**

Na temelju izlaganja, nakon rada u skupinama, u ovome dijelu nastavnoga sata nastavnik može održati kratko predavanje u kojem će usustaviti avangardne smjerove.

ZAVRŠNI DIO

**5. Grozd (10 min)**

U završnom dijelu nastavnik može zadati učenicima da usustave nastavne sadržaje metodom grozda.

UPUTA

* Služeći se metodom grozda, prikažite avangardne smjerove u književnosti. U radu se možete služiti čitankom.

Učenici iznose rezultate rada i međusobno ih komentiraju.

**NASTAVNI LISTIĆ**

**Avangarda (radionica)**

PRVA SKUPINA

1. Pažljivo pročitajte tekst ***Iz dadaističkoga* *manifesta,*** a zatim slijedite smjernice ispod teksta.

**Iz dadaističkoga manifesta**

1. SASTOJCI: novine, škare, vrećica, papir, ljepilo.
2. POSTUPAK: Uzmite jedne novine. Uzmite škare. Izaberite u novinama članak koji je dug toliko koliko računate da će biti duga vaša pjesma. Izrežite članak. Pažljivo izrežite svaku riječ odabranog članka i stavite ih u vrećicu.
3. Lagano promiješajte.
4. Vadite jednu po jednu izrezanu riječ. Prepisujte ih na papir savjesno i po redu kako ste ih vadili iz vrećice. (Možete ih i zalijepiti na papir.)
5. Upravo ste stvorili dadaističku pjesmu koja će sličiti vama i Vi ste sada neosporno originalni pisac ugodne senzibilnosti, iako vas običan puk još – ne razumije.

(Tristan Tzara, *Kako napisati dadaističku pjesmu*)

* Napišite dadaističku pjesmu na temelju *dadaističkoga manifesta.*
* Služeći se digitalnim izvorima, istražite dadaizam kao avangardni pravac: trajanje, mjesto, glavna obilježja.
* Pripremite kratko izlaganje (u trajanju od 5 minuta) i predstavite rezultate svoga rada.

DRUGA SKUPINA

Pažljivo pročitajte tekst***,*** a zatim slijedite smjernice ispod teksta.

*Dok je Austin Kleon imao blokadu pisanja, slučajno je otkrio novu metodu stvaralaštva. Čitajući novinski članak, uvidio je da odabrane riječi tvore poetsku cjelinu, stoga ih je obilježio, a ostale riječi zatamnio. Nazivajući se piscem koji crta, objavio je i knjigu „Newspaper Blackout“ i tako svijet upoznao s metodom Blackout Poetry.*

* Napišite *blackout* pjesmu:
* Odabrani tekst letimično pročitajte.
* Izdvojite riječi koje bi mogle funkcionirati kao cjelina.
* Zaokružite (istaknite) te riječi.
* Zacrnite ostale riječi ili ih prekrijte grafičkim elementima (crtežom)
* Usporedite polazni tekst i svoju *blackout* pjesmu: po čemu su slične, a po čemu se razlikuju.
* Pripremite kratko izlaganje (u trajanju od 5 minuta) i predstavite rezultate svoga rada.

TREĆA SKUPINA

Pažljivo pročitajte tekst***,*** a zatim slijedite smjernice ispod teksta.

[*Plakat*](https://hr.wikipedia.org/wiki/Plakat)*se kao medij i prenositelj poruka javlja u*[*Europi*](https://hr.wikipedia.org/wiki/Europa)*na prijelazu iz*[*18.*](https://hr.wikipedia.org/wiki/18._stolje%C4%87e)*u*[*19. stoljeće*](https://hr.wikipedia.org/wiki/19._stolje%C4%87e)*, a isti se trend nastavlja i u*[*Hrvatskoj*](https://hr.wikipedia.org/wiki/Hrvatska)*. To je vrijeme kada moderni*[*avangardni*](https://hr.wikipedia.org/wiki/Avangarda)*pravci ulaze „na velika vrata“ na ulicu upravo kroz plakate i takvim postupkom postaju svakodnevica*[*građanstva*](https://hr.wikipedia.org/wiki/Gra%C4%91anstvo)*.  (Wikipedija)*

* Služeći se digitalnim izvorima, istražite tko je bio Sigmund Freud i što je psihoanaliza.
* Osmislite plakat kojim ćete reklamirati psihoanalizu kod Sigmunda Freuda.
* Pripremite kratko izlaganje (u trajanju od 5 minuta) i predstavite rezultate svoga rada.

ČETVRTA SKUPINA

Pažljivo pročitajte tekst ***Iz nadrealističkoga manifesta,*** a zatim slijedite smjernice ispod teksta.

Iz nadrealističkoga manifesta:

• Nadrealizam. Čisti duševni automatizam, pomoću kojega se hoće izraziti, bilo

govorom ili pismom, ili na koji drugi način, zbiljsko odvijanje misli. Diktat misli

izvan nadzora razuma, izvan svake estetske ili moralne zaokupljenosti.

• Dovesti maštu na vlast!

• Pjesma ima biti slom intelekta.

(André Breton, Manifest nadrealizma)

* Napišite nadrealističku pjesmu na temelju *nadrealističkoga manifesta.*
* Služeći se digitalnim izvorima, istražite nadrealizam kao avangardni pravac: trajanje, mjesto, glavna obilježja.
* Pripremite kratko izlaganje (u trajanju od 5 minuta) i predstavite rezultate svoga rada.

PETA SKUPINA

Pažljivo pročitajte tekst ***Iz ekspresionističkoga manifesta,*** a zatim slijedite smjernice ispod teksta.

**Iz ekspresionističkoga manifesta**

Umjetnost je ekspresija umjetnikovih osjećanja; ovaploćenje umjetnikove unutraš­njosti u zvucima, bojama, linijama ili riječima; stoga, u ekspresiji. Umjetnost se dakle otkriva u ekspresivnosti, ne u ljepoti. Umjetnici stvaraju umjetnost, estetici obilaze oko pojma ljepote. Umjetnici stvaraju djela, estetici, veoma mnogi, plove tek u spekulacijama. (Ne bismo prolili ni suze da sutra sve one grdne germanske spekulativne estetike stigne sudbina crljenoga ognja kao onu biblioteku u Alek­sandriji.)

(Antun Branko Šimić, *Namjesto svih programa*)

* Promotrite svijet oko sebe. Izaberite 15 – 20 osoba, predmeta i pojmova i pridajte im boje kojima ih doživljavate. Ako se unutar grupe ne usuglasite, navedite više boja za odabrane osobe, predmete i pojmove. Objasnite kriterije prema kojima ste im dodjeljivali određene boje.
* Služeći se digitalnim izvorima, istražite ekspresionizam kao avangardni pravac: trajanje, mjesto, glavna obilježja.

ŠESTA SKUPINA

Pažljivo pročitajte tekst ***Iz futurističkoga manifesta,*** a zatim slijedite smjernice ispod teksta.

**Iz futurističkoga manifesta**

Namjera nam je slaviti ljubav prema opasnosti, korištenje energije, snagu smjelosti.

▪ Objavljujemo da je sjaj svijeta obogaćen novim oblikom ljepote, ljepotom brzine. Trkaći automobil ukrašen fantastičnim cijevima kao zmijama vatrena daha … trkaći automobil koji želi juriti preko praha koji eksplodira divniji je od kipa Pobjede iz Samotrake.

▪ Muzeji, groblja! … Zaista, ista stvar (…).

▪ Neka se ide na hodočašće, jednom godišnje, kao što se ide na groblje u Dan mrtvih … dopuštam vam. Neka se jednom godišnje položi cvijeće u počast pred Giocondu, dopuštam vam i to …

▪ Diviti se staroj slici znači lijevati osjećaje u grobnu urnu, umjesto bacati ih pred sebe, naprijed, u že­stokim zapusima djelatnosti i proizvodnje…

(Filippo Tommaso Marinetti, *Futuristički manifest*)

* Preoblikujte polazni tekst (*Iz futurističkoga manifesta*) tako da ga stavite u kontekst suvremenoga svijeta.
* Služeći se digitalnim izvorima, istražite futurizam kao avangardni pravac: trajanje, mjesto, glavna obilježja.
* Pripremite kratko izlaganje (u trajanju od 5 minuta) i predstavite rezultate svoga rada.